Арышъ, К1эрэщэ Тембот итхылъхэу блэк1ыгъэ хъишъэр къэзгъэлъагъохэрэми, колхоз щы1ак1эр къызщигъэлъагъохэрэми адыгэ лъэпкъ шэныр зэрэлъык1уатэрэм уащылъыплъэн плъэк1ыщт. Тхак1ом пшъэрылъ гъэнэфагъэ зэш1уехы - ц1ыфыгъэ иныр зишэн характер инхэр къетых. Ащ иеплъык1эк1э лъэпкъ шэныр /национальнэ характерыр/ - ар хъишъэм къытыгъэу, социальнэу щыт ык1и дунэе ц1ыфыгъэ шапхъэхэм атехыгъэу мэхъу. Ар зыч1ып1э итрэп, зэхъок1ы: е хэхъо, ыпэ лъэк1уатэ, е хэк1ы, зыгорэхэр 1эпэзых. Апэрэу адыгэ литературэм ипрозэ ц1ыфык1эм иобраз К1эращэм къыщигъэлъэгъуагъ ык1и лъэпкъ шэныр гъогук1э зэрэтехьэрэр къыхигъэщыгъ. Лъэпкъым идунэееплъык1э къык1угъэ гъогум художественнэ образэу къытыгъэхэр къахэщыгъ, зэфэдэ шэнхэу лъэпкъ теплъэ гъэнэфагъэ къэзытхэрэр: зек1уак1эр, гупшысак1эр, дунай зэхаш1эр дахэу нэм къык1игъэуцуагъэх.